Somalia

Somalia es un pais del Africa Oriental, con costas sur le Oceano Indian e Golfo de Aden. Le citate capital es Mogadishu. Le habitantes parla le somaliano, un lingua in le branca cushitic del familia afro-asiatic; le lingua arabe servi de lingua vehicular. Le population es a 99% musulman, con un forte influentia sufi.

Le pais esseva formate in 1960 de duo ancian colonias europee: le ancian Somaliland britannic in le nord, apud le Golfo de Aden, e le ancian Somalia italian in le centro e sud. Post le comenciamento del Guerra Civil Somalian in 1991, il habeva nulle governamento central durante longe tempore. Militantes wahhabi son active in le pais depois iste data, e piratas opera con impunitate ex le region de Puntland e alterubi.

Un clan prominente in le Somalia del nord ha proclamate le reestablimento de Somaliland como stato independente. Durante que le ancian Somalia italian ha suffrite del anarchia, violentia terrorista e incursiones estranie (ethiopian, kenyan, statounitese...), le Somaliland (ex-britannic) ha organisate un constitution, cortes, e electiones resultante in transferentias pacibile del poter.

Il ha essite importante effortios de organisar un nove governamento a fin de reunificar le pais. Le Governamento Federal de Transition, organisate in 2004, es appoiate per le Union African e recognite per tote le statos independente como le governamento legitime de Somalia. Ma iste governamento controlava solmente Mogadiscio usque in 2011, quando le intervention de fortias kenyan e ethiopian, alliatos del governamento, extendeva su zona de controlo in comparation a cello del militia wahhabi Al-Shabaab.

In 2011, un seriose crise alimentari affligeva multe partes de Somalia.

 Referentias